बे जायगायावनो बै समाव साखाथिआवनो गंसे ना फिनायनि सोलोंथाय लानो कलेज गायसन्नायनि बाथ्रा आसाम सोरखारआ थांखि लादोंमोन৷ नाथाय थांनाय बिटिसि गोरोबथानि उनाव बिखौ बिटिसि सोरखारआ लिजआव होदोंमोनब्लाबो बिखौ फोजौखांनायनि जेबो राहा लायासै बियो दुखु नांथाव৷ बि बिथांखिखौ फोजौखांनो बिपिएफनि आमोंलाव बै समनि फिसारि बिफाननि इ एम रेवरेवा नार्जारेआ नायदिंना राहा लानायनि रादाय होदोंमोन जायगानि राइजो राजानि सिगाङाव৷ नाथाय बि रादायआ रादाय महरै बारजों बांबुर बायदि बिरलांबाय৷ गंनैसो मावख’ नयंफोरखौ फाहामनायनि मुंआव गोबां सोबख’नाय जाबोबाय৷